<classify> JESHI la Polisi Kikosi cha Usalama Barabarani, limeonya kuwa kuanzia sasa watu watakaokimbilia lori la mafuta lililopinduka, kwa nia ya kuchota mafuta, watakamatwa na kuwekwa mahabusu.Onyo hilo limekuja wakati ambapo Polisi mkoani Kagera, inawashikilia watu wanne kwa kosa la kuiba mafuta katika ajali ya lori la mafuta, iliyotokea hivi karibuni Benako, Ngara mkoani humo.Mkuu wa Kikosi cha Usalama Barabarani, Kamanda Fortunatus Muslim amebainisha kuwa kuanzia sasa, watakaokamatwa wakifanya vitendo hivyo, watakiona cha moto.Amesema Jeshi la Polisi limekuwa likitoa elimu ya mara kwa mara kwa wananchi juu ya athari zinazoweza kuwapata kwa kusogolea malori hayo ya mafuta pindi ajali zinapotokea.Alisema, licha ya elimu ya kujiepusha na majanga likiwamo la moto, bado wapo watu wenye ni ovu, ambao wanaendelea kuvamia malori ya mafuta, yanayopata ajali na kuiba na kusema watu hao hawawezi kubadilika bila ya kuchukuliwa hatua za kinidhamu.Alisema:Wananchi wanapaswa kubadilika kwa kuwa kama mchezo huu wa kukimbilia kuiba mafuta ukiendelea ni wazi kuwa ipo siku unaweza kusababisha tatizo kubwa zaidi katika jamii.Ninawataka kuacha mara moja tabia hii ya kukimbilia malori kwa nia ya kuiba mafuta kwa kuwa si salama kwa mustakabali wa maisha yao.Kamanda Muslim aliongeza kuwa kikosi chake kinaendelea na harakati za kuelimisha jamii kuhusu namna bora zaidi ya kujiepusha na athari zitokanazo na ajali kama hizo na kuwa jitihada hizo zitaendelea siku zote.Juzi lori la mafuta lenye namba za usajili T 456 CMI, mali ya Lake Oil, lilipinduka Benako, likiwa njiani kuelekea nchini Rwanda.Mara tu baada ya ajali hiyo, wananchi walivamia na kufungua koki za tanki la mafuta na kuanza kukinga mafuta. Kwa mujibu wa Kamanda wa Polisi Mkoa wa Kagera, Levocatus Malimi mbali na kukamatwa kwa watu hao, pia lita 300 za petroli zimekamatwa.  <topic>: KITAIFA 